Video: Polisie fnuik rooftog by Jhb-vulstasieDie toneel nadat die polisie ‘n rooftog by ‘n vulstasie in Melrose, Johannesburg gefnuik het. (Foto: Intelligence Bureau SA via Facebook) Vyf verdagtes, wat glo van plan was om ŉ BP-vulstasie in Melrose in Johannesburg te beroof, is in hegtenis geneem voordat hulle dié plan kon uitvoer. Kapt. Mavela Masondo, woordvoerder van die polisie, sê die polisie het inligting ontvang dat ŉ groep op pad was om die vulstasie by Corlettrylaan te beroof. “Die verdagtes wat gepas het by die beskrywing wat aan die polisie gegee is, is gesien waar hulle in twee stilstaande voertuie, ŉ grys Toyota Etios en ŉ grys Nissan Almera, by die vulstasie sit,” sê Masondo. Polisiebeamptes het die voertuie genader en een van die verdagtes het uitgespring en ŉ vuurwapen op die polisie gerig. Volgens Masondo het een van die polisiebeamptes hom in sy been geskiet. Die verdagtes is omsingel en op die toneel in hegtenis geneem. “Die polisie se voorlopige ondersoek het daarop gedui dat een van die [verdagtes se] motors onlangs in Jeppestown gekaap is.” Verskeie video’s van die voorval is op sosiale media versprei en gebruikers het vertel hoe hulle skote in die gebied hoor klap het. Talle polisievoertuie kan op die toneel gesien word, terwyl die verdagtes agter die polisiesperstrook op die grond lê. Masondo sê daar word tans ondersoek of die verdagtes nie moontlik met ander misdade verbind kan word nie. Current situation at Melrose Arch next to my Dealership, well done to the person who tipped the cops, 4 suspect just got arrested and one shot,for trying to rob the opposite filling station pic.twitter.com/L2YUsPgITy — DR GARRLO (@Givenmtsweni11) March 27, 2019